*Projekts*

Rīgā

\_\_\_.09.2016. Nr.\_\_\_\_\_\_/\_\_\_\_\_\_\_

Saeimas Pilsonības, migrācijas

un sabiedrības saliedētības komisijai

*Par integrācijas, diasporas*

*un patvēruma politikas pilnveidi*

Atbildot uz Saeimas Pilsonības, migrācijas un sabiedrības saliedētības komisijas (turpmāk – Komisija) 2016.gada 20.jūnija vēstuli Nr.142.9/15-10-12/16 „Par integrācijas, diasporas un patvēruma politikas pilnveidi” un tās pielikumā esošajā Darba ziņojumā (turpmāk – Vēstule) pausto rekomendāciju ieviešanas nepieciešamību, Ministru kabinets sniedz informāciju par rekomendācijās minētajiem ieteikumiem.

*1) Valdībai jāizstrādā priekšlikumi un jāpārrauga to īstenošana, lai veidotu integrācijas politikas vienotu un mērķtiecīgu pārvaldību.*

Lai īstenotu vienotu un mērķtiecīgu integrācijas politikas pārvaldību, Kultūras ministrija ir izstrādājusi un iesniegusi izskatīšanai Ministru kabinetā konceptuālo ziņojumu „Par priekšlikumiem par valsts politikas sabiedrības integrācijas jomā finansējuma pārvaldības modeļa maiņu, virzoties uz vienotu un koordinētu valsts politikas īstenošanu sabiedrības integrācijas jomā”.

*2) Diasporas atbalsta politikas īstenošanā jāuzlabo sadarbība starp Izglītības un zinātnes ministriju un diasporas organizācijām. Jānovērš pretrunas aktivitātes, kuras tiek veiktas saiknes stiprināšanai ar tautiešiem ārvalstīs, taču diasporas pārstāvju skatījumā tiek vērtētas negatīvi. (Uzskatāmākais piemērs – latviešu valodas tālmācības programmas izveide).*

Attiecībā uz Vēstulē minēto 2.rekomendāciju Izglītības un zinātnes ministrija, pamatojoties uz konferences „Latvieši pasaulē – piederīgi Latvijai. 2016” rezolūcijā minēto, pauž apņēmību veidot vēl ciešāku un konstruktīvāku sadarbību ar diasporas organizācijām: izstrādāt diasporas izglītības attīstības koncepciju, veidot informatīvu platformu, lai nodrošinātu informācijas apriti par pasākumiem un projektiem, kas veicina bērnu un jauniešu latvisko piederību, sekmēt Latvijas un diasporas skolotāju sadarbību un profesionālās kopienas izveidi, kā arī, sadarbojoties ar Pasaules Brīvo latviešu apvienību un Eiropas Latviešu apvienību, attīstīt vienotu izglītības platformu latviešu valodas apguvei tālmācībā.

*3) Sabiedrības saliedētības aktivitātēs jāiekļauj projekti, kuri kopīgā sadarbībā iesaista latviešu un mazākumtautību jauniešus. Komisija aicina atjaunot apmaiņas programmu latviešu un mazākumtautību bērniem un jauniešiem.*

Kultūras ministrija regulāri atbalsta un sadarbībā ar nevalstiskajām organizācijām un pašvaldībām visos Latvijas reģionos organizē sabiedrību saliedējošus un starpkultūru dialogu veicinošus pasākumus, kuros ir iesaistīti gan latviešu, gan mazākumtautību jaunieši, piemēram, Latviskās kultūrtelpas vēstnieki, Bērnu un jauniešu žūrija, Latvijas mazākumtautību forums, Mazākumtautību festivāls Latgalē, Latvijas Nacionālo kultūras biedrību asociācijas organizētie starpkultūru dialoga veicināšanas pasākumi, u.c. Minētie pasākumi ir iekļauti arī Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam īstenošanas plāna projektā 2017. – 2018.gadam.

Apmaiņas programma latviešu un mazākumtautību bērniem un jauniešiem tika izveidota pēc referenduma par otru valsts valodu, kad Ministru prezidents 2012.gada 21.februārī izdeva rezolūciju Nr.111-1/20, kurā visiem ministriem uzdeva sniegt priekšlikumus pasākumiem, kas sekmētu Latvijā saliedētu un iekļaujošu sabiedrību un stiprinātu nacionālo identitāti. Pasākumu īstenoja Sabiedrības integrācijas fonds un atbilstoši Sabiedrības integrācijas fonda priekšlikumam tas ir ietverts arī Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam īstenošanas plāna projektā 2017. – 2018.gadam.

Starpkultūru sadarbības un sabiedrības saliedētības veicināšanas pasākumi ir ietverti arī Latvijas simtgades programmā un valsts budžeta programmas „NVO fonds” prioritātēs.

*4) Jānodrošina turpinājums pozitīvi novērtētiem projektiem, kuri līdz šim tika īstenoti Reemigrācijas plāna ietvaros.*

Ministru kabinets atzīst, ka reemigrācijas atbalsta politikai valstiskā līmenī ir jāsaglabājas, taču, lai novērstu dažādu ministriju rīcības virzienu un aktivitāšu dublēšanos, tiek rosināts jaunu reemigrācijas atbalsta pasākumu plānu pēc 2016.gada neizstrādāt. Vienlaikus Ministru kabinets piekrīt, ka ir jāturpina īstenot aktivitātes, kuras ir reemigrantiem (personām, kas jau atgriezušās Latvijā, kā arī potenciālajiem reemigrantiem) nozīmīgas un vajadzīgas. Ir paredzēts tās iekļaut sabiedrības integrācijas plānā 2019.-2025.gadam. 2015.gadā pabeigtajā Latvijas Universitātes Filozofijas un socioloģijas institūta pētījumā “Latvijas emigrantu kopienas: nacionālā identitāte, transnacionālās attiecības un diasporas politika” kā reemigrantiem vajadzīgi īpaši izcelti ir sekojoši pasākumi – atbalsts skolēniem iekļauties Latvijas izglītības sistēmā un skolas vidē, latviešu valodas apguve vai pilnveidošana, informācijas pieejamības nodrošināšana par dažādiem ar atgriešanos saistītiem administratīviem jautājumiem.

Vēršam uzmanību, ka ministriju un citu institūciju reemigrācijas atbalsta pasākumi tiks vērtēti kontekstā ar budžeta izstrādi. Tas attiecas arī uz Vēstulē minēto Valsts kancelejas 2015. un 2016.gadā īstenoto jauniešu reemigrācijas programmu „Darbs valsts pārvaldē”.

Attiecībā uz Vēstulē minēto par pētījumu rezultātiem, kas atklāj, ka diasporas pārstāvjiem, kas vēlētos atgriezties vai pārcelties uz Latviju, nav pieejama informācija, jāatzīmē, ka š.g. konference „Latvieši pasaulē – piederīgi Latvijai. 2016” dalībnieki pieņēma rezolūciju, kurā viens no priekšlikumiem ir aicināt aktīvākos diasporas reemigrantus, kuri jau pārcēlušies uz dzīvi Latvijā, apvienoties reemigrantu vajadzībām atbilstošas savstarpējās atbalsta sistēmas izveidošanai, informācijas un citas nepieciešamās palīdzības sniegšanai. Risinājumus konferences rezolūcijā ietverto priekšlikumu īstenošanai skatīs Darba grupas diasporas politikas jautājumos ietvaros.

Papildus informējam, ka Kultūras ministrija kopā ar Amerikas Latviešu apvienību un citām organizācijām īsteno prakses programmu diasporas jauniešiem, kas arī ir viens no mehānismiem reemigrācijas veicināšanai.

5) *Ministru kabinetam jāizvērtē un jānovērš nosacījumi, kas traucē pārvietotajiem patvēruma meklētājiem uzsākt pastāvīgas darba gaitas un dzīvi mājokļos ārpus PMIC „Mucenieki”. Jānodrošina regulārs monitorings par patvēruma meklētāju integrācijas gaitu.*

Attiecībā uz Darba ziņojuma 5.rekomendāciju, līdzšinējā pieredze liecina, ka bēgļi un personas ar alternatīvo statusu aktīvi iesaistās īstenotajos sociālekonomiskās iekļaušanas pasākumos, tomēr ir konstatēti šķēršļi, kas kavē integrāciju Latvijas darba tirgū. Piemēram, patvēruma meklētājiem nodrošinātā sociālekonomiskās iekļaušanas atbalsta programma, kā arī bēgļiem un personām ar alternatīvo statusu, kas ieguvuši bezdarbnieka statusu piedāvātie latviešu valodas kursi un nodarbinātības pasākumi ir brīvprātīgi, tātad neparedz obligātu iesaistīšanos un apgūtā novērtēšanu. Tāpat būtiskus izaicinājumus rada latviešu valodas apguve. Piedāvātie latviešu valodas kursi 120 stundu apmērā patvēruma meklētāja statusā esošajām personām ir brīvprātīgi un sniedz iespēju apgūt latviešu valodas pamatzināšanas. Līdz ar to, reģistrējoties Nodarbinātības valsts aģentūrā (turpmāk – Aģentūra) kā bezdarbniekiem, personām ar bēgļa vai alternatīvo statusu nav atbilstošas latviešu valodas prasmes, kas noteiktas Ministru kabineta 2009.gada 7.jūlija noteikumos Nr.733 „Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi”. Vienlaikus jāatzīmē, ka bezdarbniekiem ar bēgļu un alternatīvo statusu bieži nav profesionālās kvalifikācijas, prasmju un izglītību apliecinošo dokumentu, kas sniegtu iespēju uzsākt profesionālās izglītības pilnveides kursus vai darbu attiecīgajā profesijā. Turklāt atsevišķos gadījumos bēgļu un personu, kurām piešķirts alternatīvais statuss, īpaši sieviešu, sociālekonomiskā iekļaušana un iesaiste darba tirgū var prasīt ilgāku laiku bērnu aprūpes pienākumu dēļ, kā arī kultūras atšķirību dēļ.

Lai veicinātu aktīvāku latviešu valodas apguvi un līdz ar to ātrāku iekārtošanos darbā, ir rosinātas izmaiņas Aģentūras latviešu valodas izglītības programmās bez starpniekvalodas, sadalot katru valodas līmeni apakšlīmeņos, katram apakšlīmenim paredzot 120 mācību stundas. Aģentūrā ir uzsākta jauna pakalpojuma personām ar bēgļa vai alternatīvo statusu izstrāde, kas paredz latviešu valodas apgūšanu apvienot ar darbu, tādējādi bezdarbnieks varētu savienot darbu ar darbam nepieciešamo valodas prasmju apgūšanu, un ilgstoši neatrasties ārpus darba tirgus. Attiecībā uz izglītības atzīšanu pie neesošas dokumentācijas pašreizējā situācijā personām ar bēgļu vai alternatīvo statusu ir rasta iespēja veikt profesionālās kompetences novērtēšanu akreditētās izglītības iestādēs vai akreditētos  eksaminācijas centros, kam Izglītības kvalitātes valsts dienests ir deleģējis veikt šo uzdevumu. Savukārt, ņemot vērā, ka aprūpes pienākumi var kavēt latviešu valodas apguvi un iesaisti darba tirgū, nepieciešams kopā ar pašvaldībām turpināt risināt jautājumu par bēgļu un personu ar alternatīvo statusu bērnu atrašanos pirmskolas mācību iestādēs ar latviešu valodu, kas vienlaikus ļautu sagatavot bērnus mācībām skolās ar latviešu valodu kā mācību valodu. Lai nodrošinātu finansiāla atbalsta sniegšanu mājokļa politikas jomā, Iekšlietu ministrija ir izstrādājusi un iesniegusi izsludināšanai Valsts sekretāru sanāksmē likumprojektu „Grozījumi Patvēruma likumā”, kas piedāvā sadalīt šobrīd noteikto bēgļa vai alternatīvo statusu ieguvušas personas pabalstu divu veidu pabalstos, proti, vienreizējā materiālā pabalstā sociālekonomiskās iekļaušanas uzsākšanai (šobrīd noteiktais pabalsts divu mēnešu apmērā), kuru izmaksās Pilsonības un migrācijas lietu pārvalde, un pabalstā uzturēšanās izmaksu segšanai, kuru izmaksās Valsts sociālās apdrošināšanas aģentūra 10 vai 7 mēnešus atkarībā no piešķirtā statusa, sasaistot pabalstu darbspējīgā vecumā esošām personām ar reģistrēšanos Aģentūrā un bezdarbnieku pienākumu pildīšanu, tajā skaitā aktīvu darba meklēšanu. Minētais risinājums jau pašreiz paredzētā finansējuma ietvaros ļaus personām pēc statusa iegūšanas maksimāli ātri iegūt personu apliecinošus dokumentus un nodrošināt mājokli, vienlaikus neradot pabalstu izmaksas pārtraukumu.

Attiecībā uz regulāru patvēruma meklētāju integrācijas gaitas monitoringa nodrošināšanu Aģentūra, sadarbojoties ar citām valsts pārvaldes iestādēm un nevalstiskā sektora organizācijām, veic bēgļu vai personu ar alternatīvo statusu, kas ir reģistrējušies kā bezdarbnieki, monitoringu saistībā ar to integrāciju Latvijas darba tirgū. Papildus, lai sekmētu patvēruma meklētāju, bēgļu un personu ar alternatīvo statusu pilnvērtīgu sociālekonomisko iekļaušanu Latvijā un tās rezultātu uzraudzību atbilstoši katras iesaistītās institūcijas kompetencei, Labklājības ministrija plāno izveidot patvēruma meklētāju, bēgļu un personu ar alternatīvo statusu sociālekonomiskās iekļaušanas darba grupu.

Ministru prezidents M.Kučinskis

Kultūras ministre D.Melbārde

Vīza: Valsts sekretārs S.Voldiņš

19.09.2016. 13:39

1313

Zorgenfreija, 67330329

[Anita.Zorgenfreija@km.gov.lv](mailto:Anita.Zorgenfreija@km.gov.lv)